CELEX: 32019R0368
Language: sl
Date: 2019-03-04 00:00:00
Title: Izvedbena uredba Komisije (EU) 2019/368 z dne 4. marca 2019 o razveljavitvi Izvedbene uredbe (EU) št. 444/2013 o uvrstitvi določenega blaga v kombinirano nomenklaturo

7.3.2019   
               
               
                  SL
               
               
                  Uradni list Evropske unije
               
               
                  L 66/1
               
            
         IZVEDBENA UREDBA KOMISIJE (EU) 2019/368
         z dne 4. marca 2019
         o razveljavitvi Izvedbene uredbe (EU) št. 444/2013 o uvrstitvi določenega blaga v kombinirano nomenklaturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
         ob upoštevanju naslednjega:
         
                     (1)
                  
                  
                     Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev določenega blaga.
                  
               
                     (2)
                  
                  
                     Komisija je z Izvedbeno uredbo (EU) št. 444/2013 (3) proizvod, pridobljen iz razmaščenih sojinih zrn po ekstrakciji olja ter z nadaljnjo ekstrakcijo z vodo in etanolom, s čimer se odstranijo topni ogljikovi hidrati in minerali („zadevni proizvod“), uvrstila pod tarifno podštevilko 2309 90 31 kombinirane nomenklature kot „drugi pripravki, ki se uporabljajo kot krma za živali“.
                  
               
                     (3)
                  
                  
                     Pri proizvodih iz tarifne številke 2309 je treba prisotnost škroba ugotoviti s kvalitativnim preskusom (reakcija joda s škrobom, mikroskopska analiza). Ko se potrdi prisotnost škroba, se vsebnost škroba v katerem koli proizvodu iz tarifne številke 2309 določi s polarimetrično metodo (Ewersovo metodo) iz dela L Priloge III k Uredbi Komisije (ES) št. 152/2009 (4). Če se polarimetrična metoda ne more uporabiti, npr. zaradi prisotnosti znatnih količin posebnih snovi, navedenih v seznamu iz člena 1 Uredbe Komisije (ES) št. 121/2008 (5), se uporabi encimska analitska metoda iz Priloge k navedeni uredbi.
                  
               
                     (4)
                  
                  
                     Ob sprejetju Izvedbene uredbe (EU) št. 444/2013 je bila edina analitska metoda, ki se je uporabljala za zadevni proizvod, polarimetrična metoda.
                  
               
                     (5)
                  
                  
                     Sodišče je s sodbo v zadevi C-144/15 („Customs Support Holland BV“) (6) razsodilo, da se mora sojin beljakovinski koncentrat, ki postane primeren za uporabo kot krma, uvrstiti pod tarifno številko 2309. Sojin beljakovinski koncentrat iz postopka v glavni stvari v navedeni zadevi je opisan kot pridobljen iz oluščenih, zmletih in dušenih sojinih zrn, najprej vključenih v postopek ekstrakcije olja, iz katerega nastane to, čemur se reče sojina moka. Ta moka se nato obdela z etanolom in vodo, da se ekstrahira preostala maščoba in zniža vsebnost drugih sestavin, ki niso beljakovine, predvsem ogljikovih hidratov ali prehranskih vlaknin, in da se izločijo nekatere škodljive snovi. Tako pridobljen sojin beljakovinski koncentrat ne vsebuje sledi uporabljenega etanola in je sestavljen zlasti iz beljakovin in škroba.
                  
               
                     (6)
                  
                  
                     Proizvod iz postopka v glavni stvari v zadevi C-144/15 in zadevni proizvod sta si dovolj podobna, saj sta oba krma na osnovi sojinih proizvodov, ki jo je treba uvrstiti pod tarifno številko 2309. V obeh primerih proizvoda nista ostanek iz tarifne številke 2304, neposredno dobljen pri ekstrakciji olja iz soje, temveč sta pridobljena s postopkom, v katerem rastlinski material, iz katerega so bili proizvodi dobljeni, izgubi svoje bistvene značilnosti.
                  
               
                     (7)
                  
                  
                     Z Izvedbeno uredbo Komisije (EU) 2017/68 (7) so bili „sojini proizvodi“ dodani na seznam krmil iz člena 1 Uredbe (ES) št. 121/2008, pri katerih se vsebnost škroba pripravkov, ki se uporabljajo kot krma za živali (tarifna številka 2309), določi z encimsko analitsko metodo.
                  
               
                     (8)
                  
                  
                     Zato bi bilo treba zaradi pravne varnosti, kar zadeva tarifno uvrstitev proizvodov iz tarifne številke 2309 na osnovi sojinih proizvodov, in za zagotovitev enotne uporabe kombinirane nomenklature v Uniji Izvedbeno uredbo (EU) št. 444/2013 razveljaviti.
                  
               
                     (9)
                  
                  
                     Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, izdane na podlagi Izvedene uredbe (EU) št. 444/2013 za blago, na katero se nanaša ta uredba. To obdobje bi moralo biti omejeno na tri mesece.
                  
               
                     (10)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Izvedbena uredba (EU) št. 444/2013 se razveljavi.
         
         
            Člen 2
            V skladu s členom 34(9) Uredbe (EU) št. 952/2013 se je na zavezujoče tarifne informacije, izdane na podlagi Izvedbene uredbe (EU) št. 444/2013 za blago, na katero se nanaša ta uredba, mogoče sklicevati še tri mesece po začetku veljavnosti te uredbe.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 4. marca 2019
            
               
                  Za Komisijo
               
               
                  V imenu predsednika
               
               Stephen QUEST
               
                  Generalni direktor
               
               
                  Generalni direktorat za obdavčenje in carinsko unijo
               
            
         
         
            (1)  UL L 269, 10.10.2013, str. 1.
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
         
            (3)  Izvedbena uredba Komisije (EU) št. 444/2013 z dne 7. maja 2013 o uvrstitvi določenega blaga v kombinirano nomenklaturo (UL L 130, 15.5.2013, str. 19).
         
            (4)  Uredba Komisije (ES) št. 152/2009 z dne 27. januarja 2009 o določitvi metod vzorčenja in analitskih metod za uradni nadzor krme (UL L 54, 26.2.2009, str. 1).
         
            (5)  Uredba Komisije (ES) št. 121/2008 z dne 11. februarja 2008 o določitvi analitske metode za določanje vsebnosti škroba v izdelkih, ki se uporabljajo kot krma za živali (oznaka KN 2309) (UL L 37, 12.2.2008, str. 3).
         
            (6)  ECLI:EU:C:2016:133.
         
            (7)  Izvedbena uredba Komisije (EU) 2017/68 z dne 9. januarja 2017 o spremembi Uredbe Komisije (ES) št. 121/2008 o določitvi analitske metode za določanje vsebnosti škroba v izdelkih, ki se uporabljajo kot krma za živali (oznaka KN 2309) (UL L 9, 13.1.2017, str. 4).